《送朱熙载改官还乡》
宋代·傅察

陶唐名臣有朱虎，揖逊夔夷尊文祖。
后来杰出汉云孙，折槛当文谁敢侮。
煌煌圣代见斯人，凛凛遗风振千古。
乘牛不数鲁家侠，衣锦何妨买臣窭。
十年牢落困胶庠，五斗栖迟尚环堵。
唯馀豪气自不除，倾盖向人肝胆吐。
忽然结束事片鞍，轩轩气色浮眉宇。
谓予倚门亲久待，况复枫宸拜明主。
朝廷公卿重荐延，骞腾一鹗生毛羽。
高义如君世所稀，早据要路思裨补。

作者简介：傅察（1089—1126）字公晦，孟洲济源（今属河南）人，北宋中书侍郎傅尧俞重孙。端重有操，为文温丽，遇事若无所可否，非其意萃然不可犯。徽宗崇宁五年（1106）进士，蔡京欲妻以女，拒弗答。曾任青州司法参军、永平、淄川丞，太常博士，兵部、吏部员外郎。宣和七年（1125）冬，接伴金国贺正旦使，道逢金太子斡离不，令下拜，抗辩不屈而死，谥忠肃。事迹见《宋史·忠义本传》。